Broj: 711-I-43-P-192-19/20-06-12

Zagreb, 22. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Kujundžića, ministra zdravstva,** na 70. sjednici, održanoj 22. studenog 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Kujundžića, ministra zdravstva, neće se pokrenuti, s obzirom da iz prikupljenih podataka i dokumentacije , vezano uz okolnosti zapošljavanja Jasne Karačić u Ministarstvu zdravstva na radnom mjestu stručne suradnice, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 3. lipnja 2019. g. zaprimilo neanonimnu prijavu mogućeg sukoba interesa podnesenu protiv dužnosnika Milana Kujundžića, ministra zdravstva, koja je zaprimljena u knjizi ulazne pošte Povjerenstva pod brojem: 711-U-2226-P-192/19-01-5, povodom koje se vodi predmet broj P-192/19.

U prijavi podnositelj upućuje na tekstove iz dnevnih novina i s portala, a koji u bitnom navode isto, da je ministar Milan Kujundžić 8.11.2018. u Ministarstvo zdravstva zaposlio Jasnu Karačić, predsjednicu Hrvatske udruge za prava pacijenata iz Splita.

Povjerenstvo je 13. lipnja 2019. podnositelja zatražilo dopunu prijave konkretnijim navodima, odnosno pojašnjenje povezanosti dužnosnika i …………….., zaposlene u Ministarstvu zdravstva. Podnositelj je u dopuni prijave u bitnom naveo isto, uputivši i na članak naslova „Je li moguće da netko istovremeno bude šef udruge koja brani pacijente, ali i zaposlenik ministarstva zdravstva?“ objavljen na portalu [*www.jutarnji.hr*](http://www.jutarnji.hr)4. lipnja 2019. U predmetnom članku navodi se da je, prema izvoru iz Ministarstva zdravstva, kad se zaposlila u državnoj službi, ……………. rečeno da dolaskom na novo radno mjesto „mora napustiti udrugu, kao i čelno mjesto u njoj jer se radi o sukobu interesa“, no kako je i nakon prijema na radno mjesto u Ministarstvu zdravstva i dalje govorila „u ime udruge“, nije bilo moguće razjasniti brani li ona u svojim javnim istupima Ministarstvo ili pacijente.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je prof. dr. sc. Milan Kujundžić na temelju obnašanja dužnosti ministra zdravstva obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Milan Kujundžić od 14.10.2016. do 19.10.2016. obnašao dužnost zastupnika u Hrvatskom saboru, dok od 19.10.2016. obnaša dužnost ministra zdravstva.

Povjerenstvo je od Ministarstva zdravstva dopisom broj: 711-I-1347-P-192/19-04-12 zatražilo informacije o tome je li u Ministarstvu zdravstva na radnom mjestu stručne suradnice u Službi za zdravstvene ustanove i radnike u javnom zdravstvu zaposlena gđa …………, mag. forens., ako jest, od kada je zaposlena te je li za navedeno radno mjesto raspisan natječaj, gdje je objavljen, koji su uvjeti natječaja, koliko se kandidata na isti javilo i kako je provedena njihova selekcija; tko je i na osnovu čega donio odluku o zapošljavanju gđe ………. i s njom sklopio ugovor o radu.

Ministarstvo zdravstva se dopisom KLASA: 023-03/19-01/337, URBROJ: 534-02-3-1/3-19-2 očitovalo da je državna službenica ……….. od 20. ožujka 2019. godine zaposlena u Ministarstvu zdravstva na radnom mjestu stručne suradnice (red. br. 101. Sistematizacije radnih mjesta u Ministarstvu zdravstva) u Upravi za medicinsku djelatnost, Sektoru za javno zdravstvo, Službi za zdravstvene ustanove i radnike u javnom zdravstvu.

Kako je navedeno u dopisu, za naprijed navedeno radno mjesto raspisan je Javni natječaj za prijam u državnu službu na neodređeno vrijeme, objavljen u „Narodnim novinama" broj 78/18, a uvjeti natječaja bili su: završen preddiplomski i diplomski sveučilišni studij ili integrirani preddiplomski i diplomski sveučilišni studiji ili specijalistički diplomski stručni studij zdravstvene, pravne, ekonomske ili druge društvene struke, te studij interdisciplinarnih kognitivnih znanosti, 12 mjeseci radnog iskustva na odgovarajućim poslovima, znanje engleskog jezika, položen državni stručni ispit i poznavanje rada na osobnom računalu. Čelnik tijela imenovao je Komisiju za provedbu Javnog natječaja za prijam službenika u državnu službu na neodređeno vrijeme koja je utvrdila da je u zakonom određenom roku na Javni natječaj za radno mjesto stručnog suradnika u Službi za zdravstvene ustanove i radnike u javnom zdravstvu, Sektor za javno zdravstvo, Uprava za medicinsku djelatnost pristiglo ukupno 20 prijava, od čega je 12 potpunih prijava, 6 prijava koje ne udovoljavaju formalnim uvjetima te 2 nepotpune prijave. Selekcija kandidata provedena je sukladno odredbama Uredbe o raspisivanju i provedbi javnog natječaja i internog oglasa u državnoj službi („Narodne novine", broj 78/17 - dalje u tekstu: Uredba). Testiranju za naprijed navedeno radno mjesto pristupile su dvije kandidatkinje. Za kandidatkinje koje su pristupile testiranju provedeno je testiranje u dvije faze. Prvoj fazi koja se sastojala od provjere znanja, sposobnosti i vještina bitnih za obavljanje poslova radnog mjesta za koje je raspisan Javni natječaj pristupile su dvije kandidatkinje. S obzirom na ostvarene rezultate u drugu fazu koja se sastojala od testiranja iz poznavanja rada na računalu i poznavanja engleskog jezika upućene su dvije kandidatkinje. Sukladno članku 14. Uredbe pravo pristupa razgovoru (intervjuu) ostvarila je jedna kandidatkinja, odnosno kandidatkinja koja je zadovoljila u prvoj i drugoj fazi testiranja. Komisija je obavila razgovor (intervju) prema unaprijed pripremljenom, strukturiranom intervjuu, a kroz razgovor s kandidatkinjom su utvrđivali interese, profesionalne ciljeve i motivaciju za rad u državnoj službi.

Uzimajući u obzir ispunjavanje uvjeta iz objavljenog Javnog natječaja nakon pregleda cjelokupne dokumentacije kandidata, kao i rezultata postignutih na pismenom testu, Komisija za provedbu Javnog natječaja u Ministarstvu zdravstva sastavljena od tri člana jednoglasno je zaključila da se za prijam na radno mjesto stručnog suradnika u Službi za zdravstvene ustanove i radnike u javnom zdravstvu, Sektor za javno zdravstvo, Uprava za medicinsku djelatnost, Ministarstvo zdravstva predloži ……….., a ministar zdravstva je na temelju provedenog natječaja i uvažavajući preporuku Komisije donio rješenje o prijemu Jasne Karačić u državnu službu na neodređeno vrijeme, a kasnije i rješenje o rasporedu na radno mjesto u kojemu je određen početak rada u Ministarstvu zdravstva.

Uvidom u dokumentaciju dostavljenu dopisom Ministarstva zdravstva Povjerenstvo je utvrdilo kako je u sklopu natječaja za prijam službenika u državnu službu na neodređeno vrijeme unutar kojeg je na radno mjesto primljena i ……….. Ministarstvo zdravstva primalo preko dvadeset izvršitelja/ica. Selekciju za svako od radnih mjesta u Ministarstvu zdravstva izvršile su komisije koje je imenovao Milan Kujundžić, ministar zdravstva. Komisija za predmetno radno mjesto stručne suradnice u Službi za zdravstvene ustanove i radnike u javnom zdravstvu, Sektor za javno zdravstvo, Uprava za medicinsku djelatnost u Ministarstvu zdravstva bila je u sastavu tri osobe, i to: ……………………., dr. med., predsjednica, mr. …………………., prof., članica

i ………., dipl. iur., članica (zamjene: …………….., dipl. soc. rad. i ……………….., dipl. polit.).

U Izvješću o radu Komisije u postupku provedbe izbora kandidata/kandidatkinje za prijam u državnu službu na neodređeno vrijeme na radno mjesto stručnog suradnika/ce od 15. listopada 2018. KLASA: 112-02/18-01/43, URBROJ: 534-02-3-1/3-18-27 utvrđeno je da je u zakonom određenom roku na javni natječaj je pristiglo 20 prijava, od čega je 12 potpunih prijava, 6 prijava koje ne udovoljavaju formalnim uvjetima te 2 nepotpune prijave. Testiranju su pristupile kandidatkinje ……………… i …………. Kandidatkinja ………….. nije zadovoljila na provjeri poznavanja rada na osobnom računalu. Intervjuu je pristupila kandidatkinja …………………….

Uzimajući u obzir ispunjavanje uvjeta iz objavljenog Javnog natječaja nakon pregleda cjelokupne dokumentacije kandidata, kao i rezultata postignutih na pisanom testu, Komisija je jednoglasno zaključila da se za prijam na radno mjesto stručnog suradnika u Službi za zdravstvene ustanove i radnike u javnom zdravstvu, Sektor za javno zdravstvo, Uprava za medicinsku djelatnost, Ministarstvo zdravstva predloži ………………...

 Slijedom svega navedenog, prvenstveno uzimajući u obzir činjenicu da je dužnosnik Milan Kujundžić na konferenciji za medije održanoj 20. kolovoza 2018. deklarirao činjenicu pribavljene suglasnosti oca pokojnika za održavanje iste, što je na traženje Povjerenstva dopisom Ministarstvo zdravstva i potvrdilo.

Na kraju je za napomenuti kako ………….. kao predsjednica Hrvatske udruge za prava pacijenata, odnosno kao državna službenica na radnom mjestu stručne suradnice u Ministarstvu zdravstva ne podliježe obvezama ZSSI-a. Također je za istaknuti i da je uvidom u registar udruga na internetskim stranicama Ministarstva uprave Republike Hrvatske vidljivo da je kao predsjednik Udruge hrvatskih pacijenata (registarski broj udruge: 21003698) evidentiran …………………………. s početkom mandata 17. siječnja 2019.

Slijedom svega navedenog, budući da tijekom postupka nije utvrđena bilo kakva, osobna ili interesna povezanost dužnosnika Milana Kujundžića s ………………., Povjerenstvo nije steklo saznanja iz kojih bi proizlazilo da je u postupanju dužnosnika Milana Kujundžića došlo do moguće povrede odredbi ZSSI-a te je donesena odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Milan Kujundžić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana